Betogers maak amok in Krugersdorp‘n Brand is in dié polisiestasie gestig. Foto: Verskaf ŉ Groep betogers het Maandag weer Krugersdorp, aan die Wes-Rand, se strate ingevaar en onder meer gepoog om ŉ polisiestasie aan die brand te steek in protes oor misdaad in die gebied. Kol. Lungelo Dlamini, provinsiale polisiewoordvoerder vir Gauteng, het gesê die groep betogers van Munsieville en Kagiso het gewelddadig geraak, en polisievoertuie met klippe bestook en ook probeer om ŉ satellietpolisiestasie af te brand. “Verskeie paaie in die omgewing is met voorwerpe soos klippe en buitebande wat aan die brand gesteek is versper. Nog geen beserings is aangemeld nie en niemand is nog in hegtenis geneem nie,” het hy gesê. Die polisie is op hoë gereedheid geplaas en monitor die situasie. Die polisie moes vroeër van traangas en rubberkoeëls gebruik maak om oproerige betogers onder bedwang te bring. Inwoners van Kagiso en Munsieville is sedert verlede week op die oorlogspad nadat ŉ jong vrou in die omgewing vermis geraak, en glo ontvoer is. Die inwoners het na haar gaan soek en onder meer drie beweerde dwelmhuise aan die brand gesteek. Die vrou is later gevind en na die polisie geneem, waarna sy medikasie gekry het. Die gemeenskap het die Maandag se protesaksie glo beplan om Krugersdorp “skoon te maak” van dwelms, misdaad en mensehandel. Die inwoners is van mening die polisie doen nie genoeg om hul gemeenskap van dié misdrywe te beskerm nie en beweer polisiebeamptes kry geld by dwelmhandelaars.